# Casa Pere Torras i Lleó

La Casa Pere Torras i Lleó, també coneguda com a Fàbrica Huguet, Petit, Guillamot i Cia, és un edifici situat al carrer de la Riereta, 32 del Raval de Barcelona, catalogat com a bé amb elements d'interès (categoria C) arran de la Modificació del Pla Especial de Protecció del Patrimoni Arquitectònic Històrico-Artístic al districte de Ciutat Vella, per a incorporar el Patrimoni Industrial del Raval.

## Història

El 1841, l'hisendat Pere Torras i Lleó va adquirir als hereus de l'hortolà Isidre Vendrell una propietat al carrer de la Riereta, que incloïa un passatge que comunicava amb el carrer de Sant Pau (actualment desaparegut), i l'any següent va adquirir la casa veïna a Francesc Aulet i Roig. Hi va fer construir un nou edifici, que pel que sembla fou projectat per l'arquitecte Ramon Molet, i va morir el 1843. Posteriorment, s'hi establí l'industrial igualadí Narcís Castells i Comas, que muntà una fàbrica de cardes cilíndriques en societat amb Manuel Barral. El 1856, els socis es separaren i Barral hi va continuar la producció en solitari.
El 1885, Narcís Xifra i Masmitjà, gerent de la Societat Elèctrica N. Xifra i Cia, dedicada a la fabricació de material elèctric, va demanar permís per a instal·lar un motor de gas de 1 CV al seu taller dels baixos. A finals de segle, hi havia la raó social Ramis, Petit, Guillamot i Cia, succeïda per Huguet, Petit, Guillamot i Cia, que el 1900 va demanar permís per a substituir el motor de gas per un d'elèctric de 6 CV i instalar-hi una farga.
El 1888, el propietari Pere Torras i Baseda va adquirir a Joan Vínzia i Falciola la finca contigua del carrer de Sant Pau, 92 per 20.000 pessetes, i el 1913 va ser adquirida per L'Espanya Industrial, sota la direcció de Maties Muntadas i Rovira, a fi de convertir-la en una majestuosa entrada amb arc de mig punt, segons el projecte de l'arquitecte Jaume Torres i Grau.

## Descripció

Es tracta d'un edifici de planta baixa (amb dos locals comercials) i tres pisos amb terrat transitable. Els baixos presenten un revestiment en plaques de pedra, rematat amb un fris o faixa de pedra amb set obertures: un accés a l'escala de veïns amb reixa superior (on figura la data 1842), dos accessos de llinda que permeten accedir als locals comercials i quatre finestres. Als pisos superiors es combinen les finestres (algunes d'ells antics balcons) amb balcons amb llosana de pedra i baranes de ferro. Les obertues estan emmarcades en pedra, i sota la cornisa amb permòdols del coronament hi ha finestres conilleres que denoten la presència d'una cambra de ventilació. A l'interior, es manté parcialment el paviment de rajola borda, els pilars de fosa i capitells en fusta, així com els forjats a base de biguetes i revoltons. Hi destaquen els graons de pedra de l'escala, fets a partir de làpides amb inscripcions en llatí que s'haurien reutilitzat en la construcció.

## Referències

* ↑ «Fàbrica Huguet, Petit, Guillamon i Cia». Catàleg de Patrimoni. Ajuntament de Barcelona.
* 1 2 Modifició del PEPPAHA al districte de Ciutat Vella, per a incorporar el Patrimoni Industrial del Raval (Fàbriques i Cases Fàbrica). Ajuntament de Barcelona, 2018, p. 49-50.
* ↑ AHPB, notari Jaume Rigalt i Alberch, manual 1.246/9, f. 221-224v, 25-08-1841.
* ↑ AHPB, notari Jaume Rigalt i Alberch, manual 1.246/10, f. 10-11, 15-01-1842.
* ↑ Diario de Barcelona, 05-02-1843, p. 480.
* ↑ Castells i Catasús, 2006, p. 189.
* ↑ Guía general de Barcelona, 1849, p. 373.
* ↑ El Consultor. Nueva guía de Barcelona, 1857, p. 145, 197.
* ↑ El Consultor. Nueva guía de Barcelona, 1863, p. 152, 319.
* ↑ Diario de Barcelona, 22-01-1856, p. 640.
* ↑ La Ciencia eléctrica, 01-12-1890.
* 1 2 «Narciso Xifra. Riereta 32. Permís per instal·lar un motor a gas en els baixos de la casa». Q127 Foment 906 N. AMCB, 13-04-1885.
* ↑ Anuario del comercio, de la industria, de la magistratura y de la administración, 1897, p. 964.
* ↑ Anuario-Riera, 1896, p. 418, 428.
* ↑ AHPB, notari Josep Ferrer i Bernades, manual 1.401/25, f. 4833-4838, 24-11-1888.
* ↑ Artigues i Vidal i Mas i Palahí, 2019, p. 529.
* ↑ «Matías Muntadas i Rovira, director gerent de la Societat Anònima "La España Industrial". Sant Pau 92. Enderrocar la casa propietat de la esmentada Societat». Q127 Foment 1713/1913. AMCB, 23-04-1914.

## Vegeu també

* Casa-fàbrica Torras i Lleó
* Casa-fàbrica Terrés
* Les Tres Xemeneies
* L'Espanya Industrial (el Raval)

## Bibliografia

* Artigues i Vidal, Jaume; Mas i Palahí, Francesc. El model de casa fàbrica als inicis de la industrialització. Registre de fàbriques de Ciutat Vella de Barcelona 1738-1807/1808-1856, 2019. ISBN 978-84-9156-216-0.
* Castells i Catasús, Conxa «Joan Castells i Boronat i els seus germans. Els orígens d’un llinatge de l’alta burgesia industrial igualadina». Miscellanea Aqualatensia, 12, 2006, pàg. 185-206.